РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/368-21

9. септембар 2021. године

Б е о г р а д

З А П И С Н И К

24. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 8. СЕПТЕМБРА 2021. ГОДИНЕ

Седница је почела у 12,00 часова.

Седницом је председавала Сандра Божић, председник Одбора.

Седници су присуствовали: Вук Мирчетић, проф. др Марко Атлагић, Иван Тасовац, Александар Чотрић, Милош Терзић, Милица Обрадовић, Снежана Пауновић и Жељко Томић, чланови Одбора.

Седници су присуствовали: Зоран Томић (мр Јадранка Јовановић), Јелена Михаиловић (Снежана Пауновић), Јустина Пупин Кошћал и Самира Ћосовић (Наташа Михаиловић Вацић), заменици чланова Одбора.

Седници нису присуствовали: Лав Григорије Пајкић, Јован Колунџија, Милена Поповић, Мира Петровић и Розалија Екрес, као ни њихови заменици.

Поред чланова Одбора, седници су присуствовали: Данијела Ванушић, вршилац дужности помоћника министра за културно наслеђе и дигитализацију и Радован Јокић, вршилац дужности помоћника министра за савремено стваралаштво и креативне индустрије.

На предлог председавајуће, чланови Одбора су, једногласно (12 за) усвојили следећи

Д н е в н и р е д:

1. Разматрање Предлога закона о очувању културног и историјског наслеђа Светог манастира Хиландар, који је поднела Влада, у начелу;
2. Разматрање Предлога закона о употреби српског језика у јавном животу и заштити и очувању ћириличког писма, који је поднела Влада, у начелу;
3. Одлучивање о давању сагласности за привремену примену Споразума између Владе Републике Србије и Европске уније о учешћу Републике Србије у "Креативној Европи", програму Уније за културни и креативни сектор (2021-2027).

Пре преласка на разматрање утврђеног дневног реда Одбор је, једногласно (12 за) усвојио:

- Записник 19. седнице Одбора за културу и информисање, одржане 16. јуна 2021. године.

- Записник 20. седнице Одбора за културу и информисање, одржане 24. јуна 2021. године.

- Записник 21. седнице Одбора за културу и информисање, одржане 30. јуна 2021. године.

- Записник 22. седнице Одбора за културу и информисање, одржане 27. јула 2021. године.

- Записник 23. седнице Одбора за културу и информисање, одржане 27. јула 2021. године.

ПРВА ТАЧКА ДНЕВНОГ РЕДА: Разматрање Предлога закона о очувању културног и историјског наслеђа Светог манастира Хиландар, који је поднела Влада, у начелу

У уводним напоменама, председник Одбора Сандра Божић подсетила је чланове Одбора да је Влада Републике Србије 27. августа 2021. године, поднела Народној скупштини Предлог закона о очувању културног и историјског наслеђа Светог манастира Хиландар, којим се уређује начин пружања подршке и помоћи овом манастиру.

Данијела Ванушић, вршилац дужности помоћника министра за културно наслеђе и дигитализацију, упознала је чланове Одбора са Предлогом закона као и са историјским значајем и пружањем континуиране подршке у очувању културног наслеђа Светог манастира Хиландар.

Полазећи од чињеница да је Свети манастир Хиландар најзначајније средиште српске културе и духовности још од свог оснивања крајем 12. века, тачније 1198. године, као и да својим непрекинутим постојањем представља јединствени центар српске духовности, културе, образовања и традиције, напоменула је да је Република Србија крајем 19. века уложила велике напоре како би отплатила дугове овог Светог манастира, након чега је исти припао управи Српске монашаке заједнице као и даљи рад, брига и одржавање културног и историјског наслеђа.

Након уводних историјских чињеница, истакла је циљ доношења овог закона. С тим у вези, навела је да је након пожара који је избио у марту месецу, 2004. године, манастир доживео велико страдање, као и да је више од половине манастирских зидина изгорело. Указала је да је након тога, држава Србија преко ресорног министарства, определила континуирану финансијску подршку у обнови манастирског здања.

Образложила је да је овим законом предвиђен наставак горе поменуте континуиране подршке, са циљем да се започети радови обнове, а манстирски комплекс доврши. Истовремено, додала је да се Законом омогућава изградња нових објеката који ће омогућити адекватан живот монашке заједнице, као и заштиту културног наслеђа, посебно богате ризнице манастира Хиландар које садрже рукописе српског наслеђа и бројне иконе.

Није било дискусије.

Одбор је, једногласно (12 за), одлучио да предложи Народној скупштини да прихвати Предлог закона о очувању културног и историјског наслеђа Светог манастира Хиландар, који је поднела Влада, у начелу.

Одбор је, једногласно (12 за), за известиоца Одбора на седници Народне скупштине одредио Милоша Терзића.

ДРУГА ТАЧКА ДНЕВНОГ РЕДА: Разматрање Предлога закона о употреби српског језика у јавном животу и заштити и очувању ћириличког писма, који је поднела Влада, у начелу

У уводним напоменама, Сандра Божић, подсетила је чланове Одбора да је Влада Републике Србије 3. септембра 2021. године, поднела Народној скупштини Предлог закона о употреби српског језика у јавном животу и заштити и очувању ћириличког писма, којим се уређује употреба српског језика у јавном животу и мере за заштиту и очување ћириличког писма, као матичног писма.

Данијела Ванушић, упознала је чланове Одбора са Предлогом закона, истакавши да је предложени закон формално додатак већ постојећем закону о употреби службеног језика и писма, којим је утврђена службена употреба српског језика и ћириличког писма, као и латиничног писма у Републици Србији.

Такође је истакла, да доношење овог закона има за циљ да прошири круг корисника који су у обавези да у јавном животу користе ћирилично писмо у смислу очувања и заштите ћириличног писма као матичног писма српског језика.

Додала је да су овим законом предвиђене мере које имају двојаки карактер. Први тип мера је обавезујућег карактера и односи се на државне органе управе и носиоце јавних овлашћења као и на све привредне субјекте који у обављању својих делатности у већинском делу користе јавни капитал. Други тип мера се односи на приватни сектор, подстицајног је карактера, којим је предвиђено пружање могућности пореских олакшица свима који у обављању својих делатности користе српски језик и ћириличко писмо.

Указала је да се на првом месту, подстицајне мере односе на државни и приватни медијски сервис, као и да ће примена овог закона имати велики значај јер имају важну улогу у јавном животу. На другом месту, мере се односе на очување и унапређење употребе ћириличног писма, и то код субјеката који се баве научно-истраживачким радом, као и на одржавање манифестација које се финансирају или суфинансирају из јавног буџета.

Напоменула је да је овим предлогом законом предвиђено формирање Савета за српски језик, који ће бити образован на предлог Министарства културе и информисања. С тим у вези навела је да ће надполовичну већину чинити лица из области језика, које ће именовати Одбора за стандардизацију језика и писма, а чији задатак ће бити да прате коришћење српског језика и ћириличног писма, као и предлажу додатне мере за унапређење закона.

Додала је да ће закон ступити на снагу шест месеци након његовог усвајања, што оставља довољан временски рок како би се исти могао уподобити са осталим законима.

Своје излагање је закључила констатацијом да ће надзор над применом закона вршити Министарство културе и информисања.

У дискусији која је затим уследила учествовали су: Иван Тасовац, Данијела Ванушић, Радован Јокић, проф. др Марко Атлагић, Александар Чортић и Жељко Томић.

Иван Тасовац је поставио питање да ли се у наредном периоду планира заштита ћириличног писма и српског језика и у дигиталној области, као и то да ли ће у делокругу новоформираног савета бити и дигитализација српског језика.

Одговарајући на ово питање, Данијела Ванушић је истакла да ће се приликом формирања Савета за заштиту српског језика одредити његов састав и задаци, као и да ће сигурно један од задатака бити управо заштита српског језика и ћириличног писма кроз примену истих у дигитализацији.

Радован Јокић је ближе појаснио циљ закона, и истакао да се његовим доношењем остварује основни простор у смислу основних намера, које се не тичу само заштите, већ и видљивости, приступачности и пожељности употребе ћириличког писма.

Указао је да је потребно размишљати о свим сегментима и бити инвентиван, а затим интегрално са свим осталим методама радити на привлачности примене српског језика и ћириличног писма.

Проф. др Марко Атлагић подржао је доношење Закона и додао да је потребно обратити посебну пажњу на његову примену и уједно закључио да доношењем овог закона не постоји намера за одрицање од латиничног писма, већ да напротив латинично писмо такође треба постојати у личној употреби грађана Републике Србије.

Александар Чортић, истакао је важност очувања српског језика и ћириличног писма коју треба спровести интезивнијом применом. Кроз изнете примере, које примењују друге државе приближио је начин употребе коју би држава требала применити у пракси након доношења Закона.

Жељко Томић, сагласио се са излагањима претходних говорника и изразио посебно задовољство што је данас на дневном реду овај предлог закона.

Сандра Божић је подржала доношење Закона о употреби српског језика у јавном животу и заштити и очувању ћириличког писма.

Посебно је истакла значај оба закона који су на Дневном реда седнице која је у току, с обзиром на то да представљају очување интегритета наше културе и неговање њене традиције.

Одбор је, једногласно (12 за) одлучио да предложи Народној скупштини да прихвати Предлог закона о употреби српског језика у јавном животу и заштити и очувању ћириличког писма, који је поднела Влада, у начелу.

Одбор је, већином гласова (11 за, један члан није гласао), за известиоца Одбора на седници Народне скупштине одредио Милоша Терзића.

ТРЕЋА ТАЧКА ДНЕВНОГ РЕДА: Одлучивање о давању сагласности за привремену примену Споразума између Владе Републике Србије и Европске уније о учешћу Републике Србије у "Креативној Европи", програму Уније за културни и креативни сектор (2021-2027)

У уводним напоменама, Сандра Божић, обавестила је чланове Одбора да је Влада Републике Србије, 6. августа 2021. године, доставила Народној скупштини Основу за вођење преговора и закључивање Споразума између Владе Републике Србије и Европске уније о учешћу Републике Србије у „Креативној Европи“, програму Уније за културни и креативни сектор (2021-2027) и текст Споразума између Владе Републике Србије и Европске Уније о учешћу Републике Србије у „Креативној Европи“, програму Уније за културни и креативни сектор (2021-2027).

Додала је да је чланом 8. став 1. Закона о закључивању и извршавању међународних уговора прописано да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

Такође, напоменула је да је чланом 6. став 3. Споразума између Владе Републике Србије и Европске уније о учешћу Републике Србије у „Креативној Европи“, предвиђена његова привремена примена.

У дискусији су учествовали: Радован Јокић и Иван Тасовац.

Радован Јокић упознао је чланове Одбора о важности давања сагласности за привремену примену Споразума између Владе Републике Србије и Европске уније о учешћу Републике Србије у „Креативној Европи“, програму Уније за културни и креативни сектор (2021-2027)

Иван Тасовац, изнео је важност Споразума између Владе Републике Србије и Европске уније и значај учешћа Републике Србије у програму Уније за културни и креативни сектор (2021-2027) „Креативној Европи“.

Одбор је, једногласно (12 за), одлучио да дâ сагласност Влади Републике Србије за привремену примену овог споразума.

Седница је завршена у 12,45 часова.

СЕКРЕТАР ПРЕДСЕДНИК

Дана Гак Сандра Божић